L-Estratt segwenti hu mehud kelma b'kelma mill-Kapitlu 14 tal-Manifest Elettorali ta' Alternattiva Demokratika Rwol tal-Komunità Diversi kontroversji jqumu dwar l-impatti fuq il-komunità ta' proġetti kbar bħal dak tal-Impjant tar-Riċiklaġġ tal-Iskart f'Sant Antnin, tal-iżvilupp turistiku f'Ħondoq ir-Rummien, l-estensjoni tal-Power Station f'Delimara, l-estensjoni tal-Port Ħieles jew il-megaproġetti magħrufa bħala l-proġetti tal-MIDI u ta' Fort Cambridge f'Tigné, Tas-Sliema. F'kull wieħed minn dawn il-każijiet il-komunità semmgħet leħinha kontra dawn il-proġetti kemm direttament kif ukoll permezz tas-soċjetà ċivili. F'każijiet ta' din ix-xorta AD qed tipproponi li wara li l-awtorità responsabbli tkun ipproċessat applikazzjoni għal proġett ta' żvilupp, il-komunità għandu jkollha d-dritt tesprimi ruħa dwar jekk il-proġett jipproċedix, u dan permezz ta' referendum lokali li jissejjaħ wara li jinġabru l-firem tar-residenti skond il-liġi, inkella b'talba tal-Kunsill Lokali f'isem il-komunità. Proġett għandu jiġi ppreżentat għal deċizjoni popolari wara li jkunu ġew konklużi l-istudji kollha relattivi kif ukoll wara li l-istess studji jkunu aċċessibli għal żmien raġjonevoli għal kull min ikun irid jaqrahom. F'każ ta' proġetti infrastrutturali u ta' importanza nazzjonali għandu jkun possibli għall-Parlament (li jirrappreżenta lill-komunità fuq livell nazzjonali) illi wara li jassigura ruħu illi l-ilmenti tal-komunità lokali jkunu indirizzati, jintervjeni u jieħu deċiżjoni finali.
Snippets from AD's electoral manifesto: (12) The Role of the Community